2. ปัจจัยความเสี่ยง

ปัจจัยความเสี่ยงของผู้ประกอบการอุตสาหกรรมน้ำมันปาล์ม

ปัจจัยเสี่ยงภายนอกอุตสาหกรรม

หรือความเสี่ยงที่เป็นระบบ เป็นปัจจัยที่กระทบต่อทุกอุตสาหกรรม

 การเจริญเติบโตของเศรษฐกิจไทย – มีการคาดการณ์ว่า เศรษฐกิจไทยปี 2554
จะเติบโตประมาณ 3.5-4.5% ลดลงจากปีก่อน โดยปี 2553
ที่ผ่านมาอัตราการเจริญเติบโตทางเศรษฐกิจอยู่ที่ 7.5% นั่นหมายถึง กำลังซื้อซึ่งเกิดจากการบริโภค
การลงทุน การใช้จ่ายภาครัฐ รวมถึงคำสั่งซื้อจากต่างประเทศต่อผลผลิตภายในประเทศนั้น
มีแนวโน้มลดลงเมื่อเทียบกับปีก่อน

 ความชัดเจนของการฟื้นตัวของเศรษฐกิจโลก – เศรษฐกิจโลกในขณะนี้ยังถือว่าอยู่ในภาวะเสี่ยง
ไม่ว่าจะเป็นความกังวลต่อ Double-dip recession ของสหรัฐฯ Debt crisis ในกลุ่ม EU
การใช้นโยบายการเงินแบบหดตัว (Monetary Contraction) ของจีนเพื่อควบคุมอัตราเงินเฟ้อ
ล้วนพิจารณาได้ว่าเป็นปัจจัยลบต่อเศรษฐกิจโลก ซึ่งส่งผลต่ออุปสงค์ต่อสินค้าเกือบทุกชนิด

 ความไม่สงบทางการเมืองภายในประเทศ – การเคลื่อนไหวของกลุ่มการเมืองต่างๆ
มีลักษณะสุ่มเสี่ยงต่อเหตุการณ์ไม่พึงประสงค์
ซึ่งอาจบั่นทอนความเชื่อมั่นผู้บริโภคและธุรกิจภายในประเทศ รวมถึงนักท่องเที่ยว
และนักลงทุนต่างประเทศต่อเสถียรภาพเศรษฐกิจไทย

 ภาวะเงินเฟ้อ – การปรับตัวของราคาสินค้าเกษตรหลายชนิด รวมถึงเชื้อเพลิง
เป็นผลให้เกิดภาวะเงินเฟ้อจากแรงขับดันของต้นทุน (Cost-push inflation)
ซึ่งจะส่งผลโดยตรงต่อระดับอุปสงค์รวมของประเทศ

ปัจจัยเสี่ยงภายในอุตสาหกรรม

หรือความเสี่ยงที่ไม่เป็นระบบ เป็นความเสี่ยงเฉพาะตัว ซึ่งจะแตกต่างกันไปในแต่ละอุตสาหกรรม

 การเพิ่มขึ้นอย่างรวดเร็วของกำลังการผลิตโรงสกัดน้ำมันปาล์มดิบ – ในปี 2553 พบว่า
มีการเกิดขึ้นใหม่ของกำลังการผลิตโรงสกัดน้ำมันปาล์มดิบเป็นจำนวนมาก ในขณะที่ปริมาณผลปาล์มสด
แม้ว่าจะเพิ่มขึ้นแต่ก็เพิ่มขึ้นในอัตราที่ช้ากว่า ทั้งนี้กำลังการผลิตที่เพิ่มขึ้น
มาทั้งจากโรงสกัดเดิมที่ต้องการขยายกำลังการผลิตเดิมให้สูงขึ้น
กลุ่มเกษตรกรที่ต้องการเพิ่มมูลค่าให้กับผลผลิตด้วยการแปรรูป และผู้ประกอบการรายใหม่
จึงคาดการณ์ได้ว่า ภาวะการแย่งซื้อผลปาล์มสดอาจรุนแรงขึ้นในปีนี้
อำนาจต่อรองของผู้ปลูกปาล์มจึงสูง

 การแข่งขันระหว่างผู้ประกอบการในอุตสาหกรรมโรงกลั่นน้ำมันปาล์มบริสุทธิ์ – ในปี 2552 -
2553 มีผู้ประกอบการโรงกลั่นน้ำมันปาล์มบริสุทธิ์ รายใหม่เข้าสู่อุตสาหกรรมเพิ่มขึ้น
และเนื่องจากอุตสาหกรรมน้ำมันปาล์มนั้นมีต้นทุนคงที่สูง จึงทำให้ผู้ที่เข้ามาในอุตสาหกรรมนี้
ไม่สามารถออกจากอุตสาหกรรมได้โดยง่าย ผลิตภัณฑ์น้ำมันปาล์มกึ่งบริสุทธิ์ น้ำมันปาล์มโอเลอิน และ
By-product ต่างทยอยเข้าสู่ตลาดมากขึ้น ทำให้เกิดการแข่งขันด้านราคาสูง

 อำนาจต่อรองของโรงสกัดและผู้จำหน่าย CPO สูง –
กำลังการผลิตโรงกลั่นมีการเพิ่มขึ้นอย่างต่อเนื่อง ในขณะที่ปริมาณ CPO ที่ผลิตได้
แม้มีแนวโน้มเพิ่มขึ้น (Trend ระยะยาว) แต่ก็เพิ่มในอัตราที่ช้ากว่า ประกอบกับการนำเข้า CPO
ในกรอบ AFTA ยังคงต้องผ่านการเห็นชอบจากคณะอนุกรรมการกำหนดการนำเข้าน้ำมันปาล์ม
ซึ่งทำหน้าที่พิจารณากำหนดปริมาณ และช่วงเวลาในการนำเข้า ภายใต้สภาวะการณ์เช่นนี้
ทำให้อำนาจต่อรองของโรงกลั่นถูกบั่นทอนลงได้

 ความเสี่ยงจากความผันผวนของราคา – ในปี 2553 ต้นทุนน้ำมันปาล์มดิบปรับตัวสูงขึ้นมาก
จนทำให้ผู้ผลิตน้ำมันปาล์มบริสุทธิ์ (หรือน้ำมันปาล์มโอเลอิน ที่ใช้บริโภคในครัวเรือน)
หลายรายไม่สามารถผลิตสินค้าออกสู่ตลาดได้ในบางช่วง
เนื่องจากต้นทุนผลิตปรับตัวสูงกว่าราคาเพดาน
ซึ่งการคลี่คลายของสภาวะตึงตัวดังกล่าวต้องอาศัยปัจจัยภายนอกหลายอย่าง อาทิ นโยบายภาครัฐ
ปริมาณผลปาล์มสดออกสู่ตลาดในปีนี้ สภาพดินฟ้าอากาศ ระดับราคาน้ำมันปาล์มดิบมาเลเซีย เป็นต้น

 ความผันผวนของปริมาณผลปาล์มสดออกสู่ตลาด – ปาล์มน้ำมันเป็นพืชยืนต้น
ที่ไม่มีฤดูกาลเก็บเกี่ยวที่แน่นอน นอกจากนี้ปริมาณผลผลิตยังแปรไปตามสภาพภูมิอากาศ
ความอุดมสมบูรณ์ของแร่ธาตุในดิน
ทำให้การคาดคะเนปริมาณผลปาล์มสดที่ออกสู่ตลาดมีความเสี่ยงที่จะคลาดเคลื่อนได้ โดย ปี 2553
ปริมาณผลปาล์มสดรวมที่เก็บเกี่ยวนั้นต่ำกว่าที่คาดการณ์ โดยสำนักงานเศรษฐกิจอยู่ประมาณ 15-25%

 มาตรฐานการปลูกปาล์มอย่างยั่งยืน (RSPO) – ตลาดต่างประเทศ
โดยเฉพาะยุโรปเริ่มให้ความสำคัญต่อน้ำมันปาล์มที่ได้รับการรับรอง RSPO มากขึ้น ตรงจุดนี้
อีกด้านหนึ่งอาจกลายเป็นข้อกีดกัน และจำกัดการส่งออกน้ำมันปาล์มจากประเทศไทยได้
ซึ่งขณะนี้ร่างเกณฑ์กำหนดและตัวชี้วัด RSPO สำหรับประเทศไทยนั้นอยู่ในขั้นตอนการปรับปรุง แก้ไข
ทั้งนี้ คาดการณ์ว่าจะเสร็จสมบูรณ์เป็นฉบับที่พร้อมนำไปใช้สำหรับการตรวจประเมินได้ (Audit)
ภายในเดือนกุมภาพันธ์ 2554

 การเปิดเขตการค้าเสรี AFTA –
เป็นการมองในระยะกลางถึงระยะยาวว่าหากการนำเข้าเสรีของผลิตภัณฑ์น้ำมันปาล์มเกิดขึ้นจริงในอนาคต
โรงกลั่นน้ำมันปาล์มอาจจะได้รับประโยชน์ เพราะจะทำให้ได้วัตถุดิบ CPO ที่ราคาถูกป้อนโรงงาน
อย่างไรก็ตามการเพิ่มประสิทธิภาพในด้านการผลิต การตลาด การเงิน และการจัดการ
ยังเป็นสิ่งที่ต้องดำเนินควบคู่กันไปอย่างเข้มข้นด้วย เพราะความเสี่ยงอีกด้านหนึ่งของ AFTA คือ
คู่แข่งขนาดใหญ่จากประเทศมาเลเซียและอินโดนีเซีย
อาจเข้ามาทำตลาดแข่งขันกับผู้ประกอบการในประเทศได้ด้วยเช่นกัน

เกี่ยวกับการดำเนินการเพื่อลดความเสี่ยงดังกล่าว ทางบริษัทฯมีการประชุมและติดตามข่าวสารต่างๆ
รวมถึงการเข้าไปมีส่วนร่วมทั้งในฐานะของผู้ผลิตและสมาชิกของสมาคมโรงกลั่นน้ำมันปาล์มบริสุทธิ์
อย่างต่อเนื่อง เพื่อการปรับตัว
และลดผลกระทบจากปัจจัยลบที่อาจส่งผลต่อผลการดำเนินงานของบริษัทฯ
ในส่วนของปริมาณผลปาล์มสดออกสู่ตลาดบริษัทฯได้ทำการสำรวจภาคสนามเป็นระยะ
ควบคู่กับการทวนสอบข้อมูลที่ได้กับข้อมูลจากสำนักงานเศรษฐกิจการเกษตรและกรมการค้าภายใน
เพื่อให้การคาดการณ์มีความคลาดเคลื่อนน้อยที่สุด ในส่วนของการนำเข้าภายใต้กรอบ AFTA นั้น
อ้างถึง มติคณะกรรมการนโยบายปาล์มน้ำมันแห่งชาติ
ยังคงให้การนำเข้าน้ำมันปาล์มอยู่ภายใต้การควบคุมของคณะอนุกรรมการ
ซึ่งจะพิจารณาทั้งปริมาณและช่วงเวลาที่จะนำเข้า
โดยให้ส่งผลกระทบต่อราคาผลปาล์มสดภายในประเทศน้อยที่สุด ทั้งนี้ การนำเข้าจะกระทำผ่าน
อคส. และสมาคมโรงกลั่นน้ำมันปาล์มบริสุทธิ์

ปัจจัยความเสี่ยงด้านการผลิต

ปัจจัยความเสี่ยงด้านการผลิต เช่น เครื่องจักรเสีย (Breakdown)
ทำให้ขบวนการผลิตต้องหยุดชะงัก ซึ่งบริษัทฯ ได้จัดให้มีการซ่อมบำรุงป้องกัน (Preventive
Maintenance) ไว้แล้ว รวมไปถึงการที่ทางโรงงานของบริษัทฯ
ได้มีการวางแผนการเดินเครื่องจักรและการซ่อมบำรุงที่มีประสิทธิภาพตามแผนประจำปีอย่างต่อเนื่อง
ทำให้โอกาสของความเสี่ยงด้านการผลิตลดลง

ปัจจัยความเสี่ยงด้านการตลาด

 โปรดดูจากหัวข้อ การตลาดและภาวะการแข่งขัน